ఆందోళనొద్దు.. అనువైన సమయం
-  ఈ అవకాశాల్ని వాడుకొని ఎదుగుదాం
-  ప్రత్యామ్నాయ శక్తి భారత్‌ మాత్రమే
-  తయారీ నుంచి సేవా రంగం వైపునకు చైనా దృష్టి
-  మార్కెట్ల పతనంపై జైట్లీ వ్యాఖ్యలు
   న్యూఢిల్లీ: ప్రపంచ మార్కెట్ల పతనం భారత్‌కు ఆందోళన చెందాల్సిన విషయం కాదని, ఇది సంస్కరణలను వేగవంతం చేసుకొని ఎదిగేందుకు ఇది సరైన సమయమని ఆర్థిక మంత్రి అరుణ్‌ జైట్లీ అభివర్ణించారు. చమురు ధరలు ఆరేళ్ల కనిష్ఠానికి చేరడం, కమోడిటీస్‌ ధరల్లో క్షీణత దిగుమతలుపై నికరంగా ఆధారపడే భారత్‌ వంటి దేశాలకు బాగా మేలు చేస్తుందని ఆయన వివరించారు. ఈ సమయాన్ని మనం ఎదిగేందుకు సరైన ఆవకాశంగా మార్చుకుందామని ఆయన అన్నారు.' సొసైటీస్‌ ఆఫ్‌ ఇండియన్‌ లా ఫర్మ్స్‌' ఇక్కడ ఏర్పాటు చేసిన కార్యక్రమంలో ఆయన మాట్లాడుతూ భారత్‌ ఆర్థిక మూలాలు చాలా దృఢంగా ఉన్నాయని పునరుద్ఘాటించారు. ప్రపంచ వృద్ధిలో చైనా గత కొంత కాలంగా కీలక పాత్ర పోషించిందని ఆయన అన్నారు. ప్రపంచ మందగమనం కారణంగా చైనా తయారీ రంగం నుంచి సేవా రంగం వైపునకు దృష్టి సారిస్తోందని ఆయన వివరించారు. ప్రపంచం తమ వృద్ధికి చైనాను చోదక శక్తిగా భావిస్తూ వస్తున్నాయన్నారు. ఇప్పుడు చైనా వేగం మందగించిందని ఆయన అన్నారు. ఆయా దేశాలు ప్రత్యామ్నాయం కోసం వెతుకుతున్నాయని తెలిపారు. వారికి భారత్‌ సరైన చోదక శక్తిగా కనిపిస్తోందని ఆయన చెప్పుకొచ్చారు. కావున ఈ అవకాశాన్ని వేదికగా చేసుకొని ఎదిగేందుకు కృషి చేయాలని ఆయన కోరారు. ఏఏ అంశాలలో మనం వెనకబడి ఉన్నామో వాటిల్లో అవసరమైన సంస్కరణలను వేగవంతం చేసుకుందామని ఆయన అన్నారు. ప్రపంచంలో 7-8 శాతం వృద్ధితో దూసుకుపోతున్న శక్తిమంతమైన ఆర్థిక వ్యవస్థ కేవలం భారత్‌ మాత్రమేనని ఆయన వివరించారు. ఎక్కువ మంది భారతీయులు వ్యవసాయేతర రంగాలలోకి మారేలా చర్యలు తీసుకోవాల్సి ఉందని ఆయన అన్నారు. జీడీపీలో కేవలం 15 శాతం వాటా కలిగిన వ్యవసాయ రంగంపై దేశంలో దాదాపు 55 శాతం మంది ఆధారపడడం సరైన విషయం కాదని, వారు ఇతర తయారీ, సేవా రంగాలకు మారేలా చర్యలు తీసుకోవాల్సి ఉందని అభిప్రాయపడ్డారు. ఇందుకు దేశంలో గాను ఆయా రంగాలను మరింతగా విస్తరించాల్సిన ఆవశ్యకత ఎంతైన ఉందని జైట్లీ వివరించారు.
మీ స్నేహితులకు రికమెండ్ చెయ్యండి